Dragii mei,

Mă simt bucuroasă și onorată că ați primit-o pe *Ela cea fără de cuvinte* în clasa voastră din Bosanci și, sper, în inimile voastre. Ela este ca un copil pentru mine. Cum să vă spun? Așa sunt scriitorii. Își iubesc cu pasiune personajele. La dau viață, le așază într-o poveste și, într-un final, le dau drumul în lume.

Ela, așa cum știți, încă nu vorbește, dar desenele și imaginația ei construiesc lumi de frumusețe. O pisică într-o ureche, un elefant simpatic, un șoricel și un pește înțelept sunt cei mai buni prieteni ai ei. Puteți fi și voi.

Vă șoptesc un secret. Poate veți găsi câteva vorbe bune să i le spuneți și în felul ăsta să vă împrieteniți. Căci bunătatea și iubirea deschid și cele mai ferecate uși.

Mi-aș dori ca povestea Elei să vă arate cât de important este să folosim cu grijă cuvintele. Pentru că, aruncate în lume, ele se așază în sufletele și mințile celor care ascultă. Cuvintele sunt puternice. Sunt ca niște nave care poartă în pântecele lor bogății nesfârșite, nestemate strălucitoare sau mizerii și ciumă. Depinde de noi ce încărcăm în vapoarele vorbelor noastre.

Parcă văd. Îmi închipui că sunteți frumoși, curajoși, năstrușnici, curioși și inventivi. Cum sunt toți copiii cu care m-am întâlnit până acum. Mi-ar fi plăcut să fiu alături de voi, dar știu că și fără mine, până la urmă, o să vă înțelegeți cu Ela. Și, poate, că o să o acceptați așa cum e ea. Tăcută. Iar atunci când o veți înțelege, o să-i înțelegeți pe toți cei din jurul vostru care sunt diferiți.

Vă doresc o săptămână frumoasă și o primăvară plină de bucurii.

Vă îmbrățișez de la București,

Victoria Pătrașcu